SK Úradný vestník Európskej únie C 461/46

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2014/C 461/19)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„PASTEL DE CHAVES“

EC č.: PT-PGI-0005-1126-2.7.2013

CHZO ( X ) CHOP ( )

1. Názov

„Pastel de Chaves“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 2.3. Chlieb, zákusky, koláče, cukrovinky, čajové pečivo a iné pekárske výrobky

3.2. Opis výrobku, na ktorý sa vzťahuje názov uvedený v bode 1

„Pastel de Chaves“ je pečivo v tvare polmesiaca z lístkového cesta s tenkými vrstvami, ktoré je plnené špeciálnou plnkou z mletého teľacieho mäsa. Dodáva sa v dvoch rôznych veľkostiach, varené alebo predmrazené a vykazuje tieto fyzikálne a organoleptické vlastnosti:

Tabuľka 1

Minimálne a maximálne hodnoty jednotlivých fyzikálnych vlastností oboch veľkostí pečiva „Pastel de Chaves“

Pastel de Chaves Pastel de Chaves aperitivo Min. Max. Min. Max. Dĺžka (cm) 12 14 8 9 Šírka (cm) 6 8,5 5 6 Výška (cm) 3 4,5 2 3 Hmotnosť g) 60 90 20 30





Tabuľka 2

Organoleptické vlastnosti

Vonkajší vzhľad Pečivo z lístkového cesta v tvare polmesiaca, ktorého povrch je vyšší v prednej časti, kde pečivo počas pečenia „praskne“. Upečené pečivo má hnedožltú až zlatistú farbu. Vnútorný vzhľad Pri zvislom rozrezaní možno vidieť, že pečivo pozostáva z veľmi tenkých vrstiev, vďaka čomu vizuálne pôsobí ako jemne vrstvené. Horná polovica pečiva je zlatožltej farby, čo je v kontraste s dolnou polovicou, ktorá je nepatrne vlhká a tmavšia vplyvom mletého mäsa. V strede je plnka, v ktorej možno rozpoznať rôzne ingrediencie, najmä kúsky mäsa a cibule. Textúra Pevné a chrumkavé pečivo z lístkového cesta, ktoré výrazne kontrastuje s plnkou, ktorá je hustá, mäkká, vlhká, šťavnatá a rozpúšťa sa v ústach. Chuť Počas varenia sa z mletého teľacieho mäsa v plnke uvoľňuje šťava, ktorá čiastočne presakuje do lístkového cesta, vďaka čomu konečný výrobok získava charakteristickú chuť a vôňu. Počas konzumácie je lístkové cesto chrumkavé, no pritom nie suché, a rozpúšťa sa v ústach. Plnka je mäkká, mastnejšia, vlhká a aromatická, s rozoznateľnou chuťou teľacieho mäsa, olivového oleja a cibule.

3.3. Krmivo (len pri výrobkoch živočíšneho pôvodu)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Príprava plnky

V tejto fáze zohráva významnú úlohu know-how – je dôležité vedieť rozpoznať, kedy je konzistencia plnky optimálne mäkká a jednoliata, čo pekár spravidla empiricky zistí na základe svojich vedomostí a skúseností.

Príprava cesta, plnenie zmesou a tvarovanie pečiva do konečnej podoby

Tieto postupy jasne ukazujú význam pekárskeho know-how, pretože vytvarovanie polmesiacovitých kusov pečiva jednotnej veľkosti s typickou vrstevnatou štruktúrou a pevnou, chrumkou textúrou si vyžaduje celú škálu schopností a manuálnych zručností.

Mrazenie

Niektorí pekári polmesiace cesta hneď po ich vytvarovaní vopred zamrazia. Tento úkon sa vykonáva vo výrobných zariadeniach s cieľom zabrániť nežiaducej manipulácii a eliminovať možnosť výskytu mikrobiologickej kontaminácie.

3.5. Špecifické pravidlá krájania, strúhania, balenia atď.

—

3.6. Špecifické pravidlá označovania

Bez ohľadu na formu komerčnej prezentácie sa na etikete musia uvádzať tieto slová:

— Pastel de Chaves – Indicação geografică Protegida alebo Pastel de Chaves IGP;

— logo výrobku „Pastel de Chaves“:

4. Stručné vymedzenie zemepisnej oblasti

Obec (concelho) Chaves.

5. Súvislosť so zemepisnou oblasťou

5.1. Špecifickosť zemepisnej oblasti

Od roku 1862 až dodnes neopustil tradičný postup výroby pečiva „Pastel de Chaves“ hranice obce.

Prístup do tejto oblasti je náročný. Ešte pomerne nedávno bolo neľahké dostať sa do údolia Chaves či ho opustiť – vďaka tomu však pôvodný postup výroby tohto pečiva zostal v mieste jeho vzniku.

Ide o kľúčový faktor v histórii receptu, ktorý viac ako 75 rokov vlastnil jediný výrobca – pekáreň Casa do Antigo Pasteleiro, kde ešte aj dnes možno nájsť pôvodnú pec. Až v štyridsiatych rokoch minulého storočia sa v miestnych publikáciách začali objavovať dôkazy o tom, že tajný recept už nepatrí iba tomuto jedinému zariadeniu, ale že sa pečivo „Pastel de Chaves“ stalo pekárenským výrobkom charakteristickým pre túto oblasť. V niektorých súdobých reklamách sa odrážalo postavenie, ktoré tento výrobok získal v celonárodnom kontexte. Uvádzalo sa v nich napríklad, že „výrobok možno objednávať v celej krajine, stačí len uhradiť zálohovú platbu“ (Almanaque de Chaves, 1949).

V obci Chaves existujú písomné i ústne dôkazy o tom, že „už od roku 1862 piekla pastel jeho prvá výrobkyňa (tzv. pasteleira) Teresa Feliz Barreira“ (Notícias de Chaves, rok XXXVII – č. 1921, 22. apríla 1987). Tradícia a know-how výroby tohto pečiva sa až dodnes odovzdáva z generácie na generáciu. O prepojenosti výrobku s touto oblasťou svedčí jeho názov Pastel de Chaves, ako aj skutočnosť, že v susedných oblastiach sa podobný výrobok či dokonca ani jeho napodobenina nevyrába. Celých 150 rokov si výrobcovia pečiva z obce Chaves postupne zlepšovali svoje vedomosti týkajúce sa výroby plnky a cesta. Napokon sa výsledkom ich snaženia stalo toto pečivo s povesťou priamo spojenou so svojím miestom pôvodu.

5.2. Špecifickosť výrobku

„Pastel de Chaves“ možno odlíšiť od iných pekárenských výrobkov vďaka jeho tvaru polmesiaca a jemne vrstvenému chrumkavému lístkovému cestu, ktoré sa vyrába ručne, tradičným spôsobom, ako aj vďaka textúre jeho plnky, ktorá je hustá, mäkká, vlhká, šťavnatá a roztápa sa v ústach.

Spôsob výroby slúžiaci na prípravu jemného, krehkého cesta a plnky obsahujúcej kúsky mäsa a cibule zhutnené chlebovou náplňou vychádza z know-how, ku ktorému v priebehu rokov dospeli pekári v oblasti Chaves.

V prvom rade treba spomenúť špecifický spôsob prípravy cesta spočívajúci v jeho trojnásobnom vyvaľkaní, následnom zapravení tuku vaľkaním a opätovnom skladaní a následnom vytvorení podlhovastej rolky, ktorá sa potom nareže na 2 až 3 cm široké rezy. Z tohto postupu je zrejmý know-how miestnych pekárov, keďže na vytvorenie pečiva rovnakej veľkosti, pre ktoré je typický jemne vrstvený vzhľad a pevná a chrumkavá textúra, sú potrebné výnimočné schopnosti a manuálne zručnosti.

Druhým dôležitým bodom je príprava plnky. Ide o zmes dobre uvareného mäsa a kúskov tvrdého pšeničného chleba, ktorým sa zabezpečuje pevnosť a mäkkosť plnky. Práve plnka sa výrazne podieľa na kvalite konečného výrobku, k čomu prispieva aj jej štruktúra, v ktorej možno vidieť zmes kúskov mäsa a cibule zhutnenú chlebom.

Tretím významným faktorom je know-how, ktorý má zásadný význam pri manipulácii s týmto veľmi jemným cestom a jeho tvarovaní. Práve výroba a tvarovanie cesta spolu s plnkou tomuto chutnému výrobku dodávajú jedinečný vonkajší aj vnútorný vzhľad, konzistenciu, chuť a textúru.

Špecifickosť pečiva „Pastel de Chaves“ možno pripísať know-how využívanému pri výrobe cesta a plnky a pri tvarovaní cesta do konečnej podoby.

5.2. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

„Pastel de Chaves“ je priamym výsledkom know-how, ktoré je potrebné na prípravu lístkového cesta a plnky. Jeho história siaha až do roku 1862, keď cez mestečko Chaves prechádzala obchodníčka neznámeho pôvodu s košom plným pečiva nezvyčajného tvaru. Záujem o jej tovar však prevyšoval to, čo ľuďom mohla ponúknuť. Hovorí sa, že zakladateľka pekárne Casa do Antigo Pasteleiro Teresa Feliz Barreira v snahe uspokojiť záujem miestnych obyvateľov o tento výrobok ponúkla libru za recept na túto mimoriadnu lahôdku.“ (Revista Unibanco, január/február 2004).

Vďaka tomu, že miestne metódy výroby pastelu sa za viac ako 150 rokov prakticky nezmenili a pôvodné know-how sa podarilo v pekárni Casa do Antigo Pasteleiro uchovať dlhšie než 75 rokov, ako aj vďaka skutočnosti, že mesto Chaves sa nachádza v širokom údolí s dominantnou žulovo-bridlicovou stenou tiahnucou sa až do výšky 1 084 metrov dlhodobo sťažujúcou prístup do údolia, poznatky týkajúce sa výroby tohto pečiva neopustili región jeho pôvodu, a teda sa ani v okolitých geografických oblastiach nevyrábal žiaden podobný výrobok.

Pečivo „Pastel de Chaves“ si vďaka neopakovateľnému chuťovému zážitku, ktorý sa s ním snúbi, získalo významné postavenie v rámci portugalskej ponuky kulinárskych špecialít. Právom si zaslúži titul „najlepšie lístkové pečivo Portugalska“ (Revista Unibanco, január/február 2004).

Skvelá povesť a renomé pečiva „Pastel de Chaves“, ktoré sa viac ako 150 rokov spája výlučne s oblasťou Chaves, je dostatočne zdokumentovaná.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://www.dgadr.mamaot.pt/images/docs/val/dop_igp_etg/Valor/CE_pastel_chaves_2012.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Pozri poznámku pod čiarou č. 2.